MT Il-Ġurnal Uffiċjali tal-Unjoni Ewropea L 13/12

REGOLAMENT TAL-KUMMISSJONI (UE) 2016/53

tad-19 ta' Jannar 2016

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill f'dak li għandu x'jaqsam mal-livelli massimi ta' residwi għad-dietofenkarb, il-meżotrijon, il-metosulam u l-pirimifos-metil f'ċerti prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a), l-Artikolu 18(1)(b) u l-Artikolu 49(2) tiegħu,

Billi:

(1) Għad-dietofenkarb u l-metosulam, il-livelli massimi ta' residwi (MRLs) ġew stabbiliti fil-Parti A tal-Anness III tar-Regolament (KE) Nru 396/2005. Għall-meżotrijon u l-pirimifos-metil, l-MRLs ġew stabbiliti fl-Anness II u fil-Parti B tal-Anness III ta' dak ir-Regolament.

(2) Għad-dietofenkarb, l-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ressqet opinjoni motivata dwar l-MRLs eżistenti f'konformità mal-Artikolu 12(1) tar-Regolament (KE) Nru 396/2005 (2). L-Awtorità kkonkludiet li xi informazzjoni ma kinitx disponibbli fir-rigward tal-MRLs għal-lanġas, għat-tadam u għall-brunġiel u li kienet meħtieġa aktar kunsiderazzjoni mill-maniġers tar-riskji. Peress li ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawn l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRLs għall-ħjar, għaz-zukkini, għall-muskoli, ix-xaħam, il-fwied u l-kliewi tal-bovini, għall-muskoli, ix-xaħam, il-fwied u l-kliewi tan-nagħaġ, għall-muskoli, ix-xaħam, il-fwied u l-kliewi tal-mogħoż u għall-ħalib tal-bovini, tan-nagħaġ u tal-mogħoż, ma kienx hemm informazzjoni disponibbli u kienet meħtieġa aktar kunsiderazzjoni mill-maniġers tar-riskju. L-MRLs għal dawn il-prodotti għandhom jiġu stabbiliti fil-limitu speċifiku tad-determinazzjoni. Billi ma kienx hemm dejta disponibbli għall-istabbiliment tal-MRLs fi prodotti li joriġinaw mill-annimali, u lanqas tal-MRL għat-tuffieħ, li jintuża bħala għalf tal-annimali, dawn għandhom jiġu ffissati fil-limitu speċifiku tad-determinazzjoni.

(3) Għall-meżotrijon, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (3). Hija pproponiet li tinbidel id-definizzjoni tar-residwu u rrakkomandat li jitbaxxew l-MRLs għall-qamħirrum ħelu, iż-żerriegħa tal-kittien, iż-żerriegħa tal-peprin, iż-żerriegħa tal-kolza u tal-qamħirrum. L-Awtorità kkonkludiet li, fir-rigward tal-MRLs għall-kannamieli, xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskji. Peress li ma hemmx riskju għall-konsumaturi, l-MRLs għal dan il-prodott għandhom ikunu stipulati fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dan l-MRL; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRL għall-alka, ma kienx hemm informazzjoni disponibbli u li kienet meħtieġa aktar attenzjoni mill-maniġers tar-riskju. L-MRL għal dan il-prodott għandu jiġi stabbilit fil-limitu speċifiku ta' kwantifikazzjoni.

(4) Għall-metosulam, l-Awtorità ressqet opinjoni motivata dwar l-MRLs eżistenti skont l-Artikolu 12(1) tar-Regolament (KE) Nru 396/2005 (4). Irrakkomandat li jitbaxxew l-MRLs għall-ħabba tax-xgħir, il-ħabba tal-ħafur, il-ħabba tar-ross, il-ħabba tas-segala u l-ħabba tal-qamħ. Hija kkonkludiet li dwar l-MRLs għall-frott taż-żerriegħa, għall-frott bl-għadma, għall-għeneb tal-mejda, għall-għeneb tal-inbid, għall-frawli, għall-frott tal-qasab, għal frott żgħir u berries oħra, għall-patata u għall-qamħirrum ħelu xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskji. Billi ma hemmx riskju għall-konsumaturi, l-MRLs għal dawn il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawn l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(5) Għall-pirimifos-metil, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (5). Identifikat riskju fit-tul għall-konsumaturi għall-MRLs kollha. Għalhekk, huwa xieraq li jitbaxxew l-MRLs għall-qamħ Saraċin, il-qamħirrum, ir-ross u s-segala. L-Awtorità kkonkludiet li dwar l-MRLs għax-xgħir, għall-millieġ, għall-ħafur, għas-sorgu, għall-qamħ, għall-muskoli, ix-xaħam, il-fwied u l-kliewi tal-ħnieżer, għall-muskoli, ix-xaħam, il-fwied u l-kliewi tal-bovini, għall-muskoli, ix-xaħam, il-fwied u l-kliewi tal-mogħoż, għall-muskoli, ix-xaħam, il-fwied u l-kliewi tal-pollam, għall-ħalib tal-bovni, tan-nagħaġ u tal-mogħoż u għall-bajd tal-għasafar, xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi ma hemmx riskju għall-konsumaturi, l-MRLs għal dawn il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawn l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. L-Awtorità kkonkludiet li fir-rigward tal-MRLs għal-lewż, għall-ġellewż, għall-pistaċċi, għall-ġewż, għaż-żrieragħ imnixxfin tal-legumi u għaż-żerriegħa tal-palma, l-ebda informazzjoni ma kienet disponibbli u li kienet meħtieġa aktar konsiderazzjoni mill-maniġers tar-riskju. L-MRLs għal dawn il-prodotti għandhom jiġu stabbiliti fil-limitu speċifiku tad-determinazzjoni. L-Awtorità kkonkludiet li fir-rigward tal-MRLs għaż-żerriegħa tal-kittien, għall-karawett, għaż-żerriegħa tal-peprin, għaż-żerriegħa tal-ġulġlien, għaż-żerriegħa tal-ġirasol, għaż-żerriegħa tal-lift, għaż-żerriegħa tas-sojja, għaż-żerriegħa tal-mustarda, għaż-żerriegħa tal-qoton, għaż-żerriegħa tal-qara' aħmar, għall-għosfor, għall-fidloqqom, għall-kamelina, għall-qanneb u għaż-żerriegħa tar-riġnuwa, l-ebda informazzjoni ma kienet disponibbli u li kienet meħtieġa aktar konsiderazzjoni mill-maniġers tar-riskji. Peress li hemm riskju ta' kontaminazzjoni kroċjata, l-MRLs għal dawn il-prodotti kif ukoll għall-qamħ Saraċin, għall-qamħirrum, għar-ross u għas-segala għandhom jiġu stabbiliti fil-livell identifikat mill-Awtorità.

(6) Fir-rigward ta' prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistux tolleranzi tal-importazzjoni jew limiti massimi tar-residwi Codex (CXLs), l-MRLs għandhom jiġu stabbiliti fil-limitu speċifiku tad-determinazzjoni jew għandu japplika l-MRL li japplika s-soltu, kif stipulat fl-Artikolu 18(1)(b) tar-Regolament (KE) Nru 396/2005.

(7) Il-Kummissjoni kkonsultat mal-laboratorji ta' referenza tal-Unjoni Ewropea dwar ir-residwi tal-pestiċidi, rigward il-ħtieġa li jiġu adattati ċerti limiti tad-determinazzjoni. Fir-rigward ta' għadd ta' sustanzi, dawk il-laboratorji kkonkludew li għal ċerti prodotti, l-iżvilupp tekniku jippermetti li jiġu stabbiliti limiti speċifiċi tad-determinazzjoni.

(8) Abbażi tal-opinjonijiet motivati tal-Awtorità u filwaqt li jitqiesu l-fatturi rilevanti tas-suġġett ikkunsidrat, l-emendi xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(9) Permezz tal-Organizzazzjoni Dinjija tal-Kummerċ, l-imsieħba kummerċjali tal-Unjoni ġew ikkonsultati fir-rigward tal-MRLs il-ġodda u l-kummenti tagħhom ġew meqjusa.

(10) Għalhekk, ir-Regolament (KE) Nru 396/2005 għandu jiġi emendat skont dan.

(11) Biex jippermetti l-kummerċjalizzazzjoni, l-ipproċessar u l-konsum normali tal-prodotti, dan ir-Regolament għandu jipprovdi arranġament tranżizzjonali għall-prodotti li ġew manifatturati qabel il-modifika tal-MRLs u li għalihom l-informazzjoni turi li kien hemm livell għoli ta' protezzjoni tal-konsumaturi.

(12) Għandu jitħalla jgħaddi perjodu raġonevoli ta' żmien qabel ma l-MRLs modifikati jsiru applikabbli, sabiex l-Istati Membri, il-pajjiżi terzi u l-operaturi tan-negozji tal-ikel jingħataw iż-żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(13) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III għar-Regolament (KE) Nru 396/2005 huma emendati skont l-Anness għal dan ir-Regolament.

Artikolu 2

Ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament jibqa' japplika għall-prodotti li kienu manifatturati qabel id-9 ta' Awwissu 2016.

Artikolu 3

Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Jibda japplika mid-9 ta' Awwissu 2016.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, id-19 ta' Jannar 2016. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Review of the existing maximum residue levels (MRLs) for diethofencarb according to Article 12 of Regulation (EC) No 396/2005. (Reviżjoni tal-limiti massimi tar-residwi (MRLs) eżistenti għad-dietofenkarb skont l-Artikolu 12 tar-Regolament (KE) Nru 396/2005.) The EFSA Journal 2015;13(2):4030.

(3) L-Awtorità Ewropea dwar is-Sigurtà fl-Ikel; Review of the existing maximum residue levels (MRLs) for mesotrione according to Article 12 of Regulation (EC) No 396/2005. (Reviżjoni tal-limiti massimi tar-residwi (MRLs) eżistenti għall-meżotrijon skont l-Artikolu 12 tar-Regolament (KE) Nru 396/2005.) EFSA Journal 2015;13(1):3976.

(4) L-Awtorità Ewropea dwar is-Sigurtà fl-Ikel; Review of the existing maximum residue levels (MRLs) for metosulam according to Article 12 of Regulation (EC) No 396/2005. (Reviżjoni tal-limiti massimi tar-residwi (MRLs) eżistenti għall-metosulam skont l-Artikolu 12 tar-Regolament (KE) Nru 396/2005.) EFSA Journal 2015;13(1):3983.

(5) L-Awtorità Ewropea dwar is-Sigurtà fl-Ikel; Review of the existing maximum residue levels (MRLs) for mesotrione according to Article 12 of Regulation (EC) No 396/2005. (Reviżjoni tal-limiti massimi tar-residwi (MRLs) eżistenti għall-meżotrijon skont l-Artikolu 12 tar-Regolament (KE) Nru 396/2005.) EFSA Journal 2015;13(1):3974.